b'\n_START_ARTICLE_\nZveza \xc5\xa1tudentskih klubov Slovenije\n_START_SECTION_\nZgodovina\n_START_PARAGRAPH_\nLokalni \xc5\xa1tudentski klubi po vsej Sloveniji delujejo \xc5\xbee od 30. let prej\xc5\xa1njega stoletja. Lokalna organiziranost se je skozi leta prilagajala specifi\xc4\x8dnim potrebam posameznega lokalnega okolja. Klubi so dobivali vsak svojo podobo in vizijo delovanja, ohranili pa so skupne namene in cilje, ki so bili osnova za njihovo povezovanje. 16. junija 1994 je bila ustanovljena Zveza \xc5\xa1tudentskih klubov Slovenije._NEWLINE_Vse od ustanovitve si je Zveza \xc5\xa0KIS na nacionalnem nivoju prizadevala za ustanovitev \xc5\xa0tudentske organizacije (\xc5\xa0OS), ki je dokon\xc4\x8dno za\xc5\xbeivela v letu 2003 po spremembi \xc5\xa0tudentske ustave decembra 2002._NEWLINE_Skozi leta delovanja se je Zveza \xc5\xa0KIS izkazala kot aktivna organizacija - v njenem okolju so zrasli eni najve\xc4\x8djih nacionalnih projektov \xc5\xa1tudentskega organiziranja. Danes se pona\xc5\xa1a predvsem s \xc5\xa0kisovo tr\xc5\xbenico, ki je od svoje prve upodobitve leta 1998 postala najve\xc4\x8dja enodnevna prireditev za mlade v Sloveniji. Izvoren projekt Zveze \xc5\xa0KIS je tudi \xc5\xa0tudentska arena, najve\xc4\x8dja sejemsko-izobra\xc5\xbeevalna prireditev za mlade v Sloveniji. Na idejni podlagi Zveze \xc5\xa0KIS je nastal vseslovenski \xc5\xa1tudentski krvodajalski teden, ki je svojo dana\xc5\xa1njo obliko dobil po priklju\xc4\x8ditvi vseh ostalih entitet \xc5\xa0tudentske organizacije Slovenije.\n_START_SECTION_\nPoslanstvo\n_START_PARAGRAPH_\nZveza \xc5\xa0KIS preko povezovanja in podpore pri prenosu znanja spodbuja delovanje in razvoj \xc5\xa1tudentskih klubov Slovenije ter same Zveze na nacionalni, lokalni ter osebni ravni. Sodeluje pri pogajanjih z vlado ter s socialnimi partnerji v okviru \xc5\xa0OS, prav tako pa tudi v delovnih skupinah vlade za \xc5\xa1tudentska vpra\xc5\xa1anja. Kot ena izmed \xc4\x8dlanic Mladinskega sveta Slovenije se Zveza \xc5\xa0KIS uvr\xc5\xa1\xc4\x8da med najpomembnej\xc5\xa1e nacionalne projektne ter izobra\xc5\xbeevalne institucije, ki zastopajo mlade v Sloveniji._NEWLINE_Kot samostojna organizacija Zveza \xc5\xa0KIS skrbi za smotrno in namensko delovanje klubov, preko svojih projektov omogo\xc4\x8da prakti\xc4\x8dno izobra\xc5\xbeevanje klubskih aktivistov ter skrbi za medsebojno povezanost klubov in mladih iz vseh slovenskih regij._NEWLINE_Vsako leto organizira projekte, med katerimi sta najbolj znana \xc5\xa0kisova tr\xc5\xbenica in Sejem rabljenih u\xc4\x8dbenikov.\n_START_SECTION_\nDelovanje in aktivnosti\n_START_PARAGRAPH_\nZveza \xc5\xa0KIS deluje na obmo\xc4\x8dju celotne Slovenije, ve\xc4\x8dino projektov pa izvaja v Ljubljani. Aktivna je na podro\xc4\x8dju sociale in zdravstva, mednarodnega sodelovanja, visokega \xc5\xa1olstva, ter dija\xc5\xa1kega delovanja. Velik pomen daje tudi konstantnemu izobra\xc5\xbeevanju kadrov na Zvezi ter predstavnikov \xc5\xa1tudentskih klubov.\n_START_SECTION_\nIzobra\xc5\xbeevanja\n_START_PARAGRAPH_\nZveza \xc5\xa0KIS spodbuja prenos znanja, pomaga aktivistom pri kakovostnem delovanju in se zavzema za neformalno izobra\xc5\xbeevanje \xc5\xa1tudentov. Preko projektov \xc5\xa0kisova akadmija, Izopop, Dija\xc5\xa1ki boomerang in Trening trenerjev zagotavlja \xc5\xa1tevilne strokovne in uporabne vsebine, ki so mladim v pomo\xc4\x8d pri delu v mladinskih organizacijah._NEWLINE_Razli\xc4\x8dne oblike izobra\xc5\xbeevanj z uporabnimi znanji izvajajo usposobljeni trenerji, ki svoje ve\xc5\xa1\xc4\x8dine konstantno izpopolnjujejo doma in v tujini. Trenerji z opravljenim Treningom za trenerje tvorijo bazen trenerjev Zveze \xc5\xa0KIS._NEWLINE_Za svoj doprinos k razvoju izobra\xc5\xbeevanja v nevladnem sektorju je Zveza \xc5\xa0KIS leta 2014 prejela priznanje Mre\xc5\xbee izobra\xc5\xbeevalnih nevladnih organizacij Slovenije (MINVOS) in pridobila naziv Ambasador znanja MiQ 2013.\n_START_SECTION_\nProjekti\n_START_PARAGRAPH_\nPreko projekta \xc5\xa0kisovi dnevi zdravega \xc5\xbeivljenja Zveza \xc5\xa0KIS ozave\xc5\xa1\xc4\x8da o zdravem na\xc4\x8dinu \xc5\xbeivljenja, z vsakoletnim sodelovanjem pri krvodajalski akciji \xc4\x8castim pol litra poudarja pomen krvodajalstva, svoje zavedanje o problematikah z zdravstvenega podro\xc4\x8dja pa izra\xc5\xbea tudi s podporo projektu Virus._NEWLINE_Na \xc5\xa1portnem podro\xc4\x8dju organizira turnirje \xc5\xa0kis gol in \xc5\xa0kis ko\xc5\xa1 ter smu\xc4\x8darski dogodek Vsi na \xc5\xa1kis, za mlade dru\xc5\xbeine pa pripravlja \xc5\xa0kisovo \xc5\xa1torkljo._NEWLINE_S Sejmom rabljenih u\xc4\x8dbenikov dijakom in njihovim star\xc5\xa1em omogo\xc4\x8di nakup rabljenih u\xc4\x8dbenikov po ugodnih cenah. V sodelovanju z Rde\xc4\x8dim kri\xc5\xbeem - Obmo\xc4\x8dnim zdru\xc5\xbeenjem Ljubljana na sejmu pripravi tudi dobrodelno akcijo zbiranja \xc5\xa1olskih potreb\xc5\xa1\xc4\x8din in prostovoljnih prispevkov za socialno ogro\xc5\xbeene \xc5\xa1olarje._NEWLINE_V sodelovanju s \xc5\xa1tudentskimi klubi Zveza \xc5\xa0KIS vsako leto organizira najve\xc4\x8djo prireditev za mlade v Sloveniji - pod njenim okriljem se v za\xc4\x8detku meseca maja vseh 56 \xc5\xa1tudentskih klubov zdru\xc5\xbei na \xc5\xa0kisovi tr\xc5\xbenici, kjer se z izvirno dodelanimi stojnicami in doma\xc4\x8do kulinariko predstavijo ter ustvarijo pravi sejem slovenske kulture. Poleg \xc5\xa1irokega izbora slovenske kulture, kulinarike in tradicij \xc5\xa0kisova tr\xc5\xbenica na Mednarodnem oto\xc4\x8dku obiskovalcem nudi tudi kulinari\xc4\x8dne posebnosti iz tujine. Dnevno dogajanje se zaklju\xc4\x8di z nastopom uveljavljenih glasbenih skupin.\n_START_SECTION_\n\xc5\xa0tudentski klubi Slovenije\n_START_PARAGRAPH_\nV Sloveniji se 56 \xc5\xa1tudentskih klubov, od tega 51 klubov s statusom \xc5\xa0OLS, zavzema za dobrobit \xc5\xa1tudentov in dijakov na lokalni ravni. V ta namen klubi izvajajo projekte na podro\xc4\x8dju sociale, kulture, \xc5\xa1porta ter izobra\xc5\xbeevalne in dru\xc5\xbeabne projekte, s katerimi mladim olaj\xc5\xa1ajo ter popestrijo obdobje \xc5\xa1tudija. Posamezni lokalni \xc5\xa1tudentski klubi se povezujejo v \xc5\xa1est regij - 02 regija, 03 regija, osrednja regija, dolenjska regija, gorenjska in primorska regija - ter kon\xc4\x8dno v Zvezo \xc5\xa0KIS.'